Tembung krama andhap tembung Jawa kang kanggo ngurmati utawa ngajèni kanthi cara ngasoraké utama purusa. Tegesing tembung "andhap" iku 'cendhek' utawa 'asor'. Tembung krama andhap mung kaanggo ing basa ngoko alus lan krama alus. Cacahing tembung krama andhap ana sethithik banget, mligi babagan pakaryan, kaya ta: "matur", "nyuwun", lan "nyaosi". Wujud kang mèh padha karo tembung krama andhap yaiku tembung krama inggil, bédané kanggo ngurmati wong yaiku kanthi cara mulyakaké wong kasebut. Sawatara tembung krama andhap ora duwé padhané ing tembung krama inggil.